SVIหั่นรายได้เหลือ250ล.ดอลล์
SVI ลดเป้ารายได้ปีนี้เหลือ 250 ล้านเหรียญสหรัฐ ลั่นไตรมาส 2 ปีหน้าธุรกิจกลับสู่ภาวะปกติทุกด้าน เตรียมชงบอร์ดซื้อหุ้นคืนรอบ 2
13 พ.ย. 2555

SVI ลดเป้ารายได้ปีนี้เหลือ 250 ล้านเหรียญสหรัฐ ลั่นไตรมาส 2 ปีหน้าธุรกิจกลับสู่ภาวะปกติทุกด้าน เตรียมชงบอร์ดซื้อหุ้นคืนรอบ 2
นายพงษ์ศักดิ์ โล่ห์ทองคำ ประธานเจ้าหน้าที่บริหารและกรรมการผู้จัดการ บริษัท เอสวีไอ (SVI) เปิดเผยว่า บริษัทได้ลดเป้าหมายรายได้ปีนี้ลงเหลือ 250 ล้านเหรียญสหรัฐ จากเดิมตั้งไว้ที่ 270 ล้านเหรียญสหรัฐ เนื่องจากมองเศรษฐกิจยุโรปยังไม่ฟื้น และกำลังการผลิตของบริษัทยังอยู่ในช่วงฟื้นตัว เพราะเครื่องจักรที่สั่งมาใหม่เพิ่งเริ่มดำเนินการ
อย่างไรก็ตาม ตั้งแต่ไตรมาส 3 บริษัทสามารถล้างขาดทุนสะสมแล้วทั้งหมด และคาดว่าภายในไตรมาส 4 บริษัทจะสามารถใช้หนี้ที่ค้างจากไตรมาส 3 ที่มีกว่า 400 ล้านบาทได้หมด โดยเป็นการนำกระแสเงินสดของบริษัทที่มีกว่า 1,000 ล้านบาท
“เราเชื่อว่าการทำธุรกิจจะกลับเข้าสู่ภาวะปกติทุกด้านในไตรมาส 2 ปี 2556 หลังจากเจอปัญหาน้ำท่วมเมื่อปี 2554 เช่นจะเห็นรายได้กลับมาที่ 90 ล้านเหรียญสหรัฐต่อไตรมาส จากปัจจุบันอยู่ที่ 70 ล้านเหรียญสหรัฐ โดยรายได้น่าจะอยู่ที่ 300-350 ล้านเหรียญสหรัฐ หรือเติบโตจากปีนี้ 20% ขณะที่กำลังการผลิตจะเดินเครื่องเต็มที่ 100% เทียบกับปัจจุบันที่ 80% และอัตรากำไรสุทธิ (เน็ตมาร์จิน) จะกลับมาอยู่ที่ 9%” นายพงษ์ศักดิ์ กล่าว
อย่างไรก็ตาม การที่รายได้อยู่ที่ 70 ล้านเหรียญสหรัฐ ทำให้อัตรากำไรสุทธิเพิ่มขึ้นได้ยาก ฉะนั้นต้องทำให้รายได้ขึ้นถึง 90 ล้านเหรียญสหรัฐ ถึงจะช่วยเพิ่มอัตรากำไรสุทธิอีก 1% ได้ และทำให้ถึงเป้าหมายที่ 9% ได้
ขณะเดียวกัน อัตรากำไรสุทธิที่ขยับขึ้นได้ยังเป็นผลจากที่บริษัทจะมีลูกค้า 3 รายใหม่ที่เน้นให้การผลิตสินค้าประเภทซีซีพีที่มีมาร์จินสูง ซึ่งทำให้บริษัทสามารถควบคุมห่วงโซ่การผลิตได้ดีขึ้น จากอดีตที่ลูกค้ารายใหญ่ที่เลิกให้ SVI ผลิตสินค้าหลังมีปัญหาน้ำท่วม
นอกจากนี้ บริษัทเตรียมเสนอให้คณะกรรมการ (บอร์ด) พิจารณาซื้อหุ้นคืนเป็นครั้งที่ 2 หลังราคาหุ้นลดลงต่ำกว่าพื้นฐาน และการเติบโตของบริษัทในช่วง 5 ปีข้างหน้า รวมถึงจ่ายปันผลเป็นหุ้นในช่วงเดือน ก.พ. 2556
สำหรับงบการลงทุนปีหน้าอยู่ที่ 300-350 ล้านบาท ซึ่งกลับมาเป็นงบปกติเหมือนทุกปี ซึ่งเทียบกับงบลงทุนปีนี้ที่มีมากถึงกว่า 500 ล้านบาท ที่ต้องนำมาฟื้นฟูหลังน้ำท่วม ทั้งนี้ 50% ของงบลงทุนปีหน้าเน้นสำหรับซื้อเครื่องจักรและปรับปรุงโรงงานแหล่งที่ 2 ทั้งหมดหลังโดนน้ำท่วมไป